Fransiya aholisining prezident Makronga ishonch darajasi bir oyda 10 foizga pasaydi

Fransiya aholisining mamlakat prezidenti Emmanyuel Makronga ishonch darajasi bir oy davomida 10 foizga pasaydi va bu mamlakat tarixidagi ikkinchi eng yomon natija. Ifop markazi Journal du Dimanche haftaligi uchun o‘tkazgan so‘rov natijalari shundan dalolat bermoqda, deb xabar beradi “Gazeta.ru”.

Iyulda Makronga ishonch darajasi 54 foizni tashkil etdi. Iyun oyida bu ko‘rsatkich 64 foiz edi. Bunday natijalar mudofaa budjeti miqdori atrofidagi mojaro, shuningdek, aholining saylovoldi va’dalari bajarilmasligidan xavotiri bilan izohlanmoqda.
Nashrga ko‘ra, Fransiya prezidentiga ishonch darajasining eng kuchli pasayishi 1995-yilda, o‘sha paytdagi davlat rahbari Jak Shirak misolida qayd etilgandi.